የግብጽ የውጭ ጉዳይ ሚኒስትር በታላቁ የኢትዮጵያ ሕዳሴ ግድብ የሀገራቸው ተቃውሞ ዙሪያ ደጋፊ ፍለጋ ቡሩንዲ ገብተዋል፡፡
ባሕር ዳር፡ መጋቢት 08/2012 ዓ.ም (አብመድ) የግብጽ የውጭ ጉዳይ ሚኒስትር ሳሜህ ሹክሪ በታላቁ የኢትዮጵያ ሕዳሴ ግድብ ግንባታ ዙሪያ ግብጽ ያላትን ተቃውሞ የሚደግፉ የአፍሪካ ሀገራትን ፍለጋ ጉዞ ጀምረዋል፡፡የውጭ ጉዳይ ሚኒስትሩ ደቡብ አፍሪካ፣ ታንዛንያ፣ ዴሞክራቲክ ሪፐብሊክ ኮንጎ፣ ደቡብ ሱዳን፣ ኒጀርና ሩዋንዳንም ይጎበኛሉ፡፡ በረዥሙ የደጋፊ ፍለጋ ጉዟቸው ቡሩንዲ መዲና ቡጂምብራ የገቡት የውጭ ጉዳይ ሚኒስትሩ ከፕሬዝዳንት ፔሪ ንኩሪንዚዛ ጋር መገናኘታቸው ተሰምቷል፡፡ ለፕሬዝዳንቱ ከግብጹ አቻቸው አብዱል ፈታህ አልሲሲ የተላከና የታላቁ የኢትዮጵያ ሕዳሴ ግድብ ግንባታ ተገቢ አለመሆንን እንዲደግፏቸው የሚጠይቅ ደብዳቤም አድርሰዋል፤ የፕሬዝዳንት ንኩሩንዚዛ ምላሽ ምን እንደሆነ ግን አልተዘገበም፡፡ የግብጽን የውጭ ጉዳይ ሚኒስቴር ቃል አቀባይ ጠቅሶ አህራም ኦንላይን እንደዘገበው ሹክሪ በቡሩንዲና ግብጽ መካከል ስለሚኖረው የሁለትዮሽ ግንኙነት አልሲሲ የላኩትን መልእክትም ለፕሬዝዳንት ንኩሪንዚዛ አቅርበዋል፡፡ዘገባው እንደሚያመለክተው የግብጽ መንግሥት ባለፉት ሳምንታትም በታላቁ የኢትዮጵያ ሕዳሴ ግድብ ዙሪያ አቋሙን እንዲደግፉለት ለባሕረ ሰላጤውና አውሮፓ ሀገራት ተመሣሣይ መልእክት ልኳል፡፡ ሳዑዲ ዐረቢያ፣ የተባበሩት ዐረብ ኤመሬትስ፣ ፈረንሳይና የአውሮፓ ኅብረት ደብዳቤው እንደደረሳቸውም ታውቋል፡፡ የአልሲሲ መንግሥት የድጋፍ ጥሪ ያቀረበው ኢትዮጵያ የአሜሪካና ግብጽ አቋም ተገቢ አለመሆኑን ከገለጸች በኋላ ነው፡፡ ኢትዮጵያ በግድቡ ዙሪያ ከግብጽ ጋር ፍትሐዊና እውነተኛ ድርድር የማድረግ ፍላጎት ያላት መሆኑን የውጭ ጉዳይ ሚኒስትር ገዱ አንዳርጋቸው መግለጻቸውንም የአህራም ኦንላይን ዘገባ ያመለክታል፡፡ እንደ ዘገባው ‘‘ከግብጽ በኩል ጠንካራ ፖለቲካዊ ቁርጠኝነት ካለ ነው ወደ ውይይቱ የምንመለሰው’’ ብለዋል አቶ ገዱ፡፡